**PRIJEDLOG**

Na temelju članka 42. Zakona o lokalnim porezima (Narodne novine broj 115/16, 101/17, 114/22 I 114/23) i članka 31. Statuta Općine Martijanec (Službeni vjesnik Varaždinske županije broj 10/13, 24/13, 18/18, 9/20, 14/21 i 14/23), **Općinsko vijeće Općine Martijanec, na svojoj 19. sjednici održanoj 29. studenog 2023. godine donosi**

**ODLUKU**

**o porezima Općine Martijanec**

**I. TEMELJNA ODREDBA**

**Članak 1.**

Ovom se Odlukom propisuju vrste poreza koje pripadaju Općini Martijanec, visina stope poreza na potrošnju, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javne površine te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTE POREZA**

**Članak 2.**

Općinski porezi jesu:

1. porez na potrošnju,
2. porez na korištenje javnih površina.

**III. POREZ NA POTROŠNJU**

**Članak 3.**

Stopa poreza na potrošnju iznosi 3%.

**Članak 4.**

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

**IV. POREZ NA KORIŠTENJE JAVNIH POVRŠINA**

**Članak 5.**

Javnim površinama smatraju se ulice, nogostupi, ceste, staze, trgovi, mostovi, parkirališta, stajališta, groblja, zelene površine, parkovi, igrališta, zelene površine uz ceste u naseljima i sl. čiji vlasnik i upravitelj je Općina Martijanec ili se iste površine uz ceste održavaju od strane Općine Martijanec.

**Članak 6.**

Porez na korištenje javnih površina utvrđuje se u visini od:

* 1,50 EUR po svakom m² zauzete površine dnevno, a za korištenje javne površine duže od mjesec dana plaća se 0,70 EUR po m²,
* 35,00 EUR mjesečno po svakom vozilu kojim se obavlja djelatnost pokretne prodaje.

**Članak 7.**

Porez na korištenje javnih površina plaća se po izdavanju Rješenja o odobrenju korištenja javne površine, osim za obavljanje djelatnosti pokretne prodaje za koje se izdaje Rješenje o odobrenju na određeno ili neodređeno vrijeme, a plaća se do 5. u mjesecu.

**Članak 8.**

Poslove, utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjel Općine Martijanec.

**VI. DAVANJE OVLASTI FINA-i**

**Članak 9.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**VII. PRIJELAZNE I ZAVRŠNE ODREDBE**

**Članak 10.**

Postupci utvrđivanja poreza započeti po odredbama Odluke o porezima Općine Martijanec (Službeni vjesnik Varaždinske županije, broj 91/17 i 5/18), koji nisu dovršeni do stupanja na snagu ove Odluke, dovršiti će se prema odredbama Odluke o porezima Općine Martijanec (Službeni vjesnik Varaždinske županije, broj 91/17 i 5/18).

**Članak 11.**

Stupanjem na snagu ove Odluke, prestaje važiti Odluka o porezima Općine Martijanec (Službeni vjesnik Varaždinske županije, broj 91/17 i 5/18).

**Članak 12.**

Ova Odluka objavit će se u „Službenom vjesniku Općine Martijanec“, a stupa na snagu 1. siječnja 2024. godine.

KLASA: 410-03/23-01/1

URBROJ: 2186-19-01-23-3

Martijanec, 29. studenog 2023. godine

**PREDSJEDNIK**

**OPĆINSKOG VIJEĆA**

Stjepan Golubić, ing.

**O B R A Z L O Ž E N J E**

**Prijedloga Odluke o porezima Općine Martijanec**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o porezima Općine Martijanec (u daljnjem tekstu: Prijedlog odluke) sadržan je u članku 42. stavku 1. Zakona o lokalnim porezima (Narodne novine 115/16, 101/17, 114/22 i 114/23) koji, između ostaloga, propisuje da predstavničko tijelo jedinice lokalne samouprave svojom odlukom utvrđuje, za potrebe plaćanja poreza na potrošnju, visinu stope poreza na potrošnju i nadležno porezno tijelo za utvrđivanje i naplatu poreza, za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.

Nadalje, temelj za donošenje Prijedloga odluke je i članak 31. Statuta Općine Martijanec (Službeni vjesnik Varaždinske županije broj 10/13, 24/13, 18/18, 9/20, 14/21 i 14/23) kojim je propisano da Općinsko vijeće donosi odluke i druge opće akte kojima uređuje pitanja iz samoupravnog djelokruga Općine Martijanec.

**II.** **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Sukladno Zakonu o lokalnim porezima utvrđeni porezi Općine Martijanec kao jedinice lokalne samouprave bili su: porez na potrošnju, porez na korištenje javne površine i prirez porezu na dohodak.

Provođenjem porezne reforme ukida se prirez porezu na dohodak te se omogućuje jedinicama lokalne samouprave da svojim odlukama samostalno upravljaju visinom stopa poreza na dohodak.

Prema gore navedenom Općina Martijanec donosi prijedlog Odluke o porezima radi uskladbe sa zakonskom regulativom.

Prijedlog odluke je bio na internetskom savjetovanju sa zainteresiranom javnošću u razdoblju od ­­19. listopada do 18. studenoga 2023. te se uz obrazloženje dostavlja i Izvješće o provedenom savjetovanju.

**III. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđeno je što se propisuje Odlukom.

**Člankom 2.** utvrđeno je koji su lokalni porezi Općine Martijanec.

**Člankom 3.** propisana je visina poreza na potrošnju.

**Člankom 4.** utvrđeno je da će poslove utvrđivanja, evidentiranja, nadzora, naplate i ovrhe radi naplate poreza na potrošnju obavljati Ministarstva financija, Porezna uprava.

**Člankom 5.** utvrđeno je što se smatra javnim površinama.

**Člankom 6.** propisana je visina poreza na korištenje javnih površina.

**Članak 7.** utvrđuje se način plaćanja poreza na korištenje javne površine.

**Članak 8.** utvrđuje da će poslove utvrđivanja, evidentiranja, nadzora, naplate i ovrhe radi naplate poreza na korištenje javne površine obavljati Jedinstveni upravni odjel Općine Martijanec.

**Članak 9.** utvrđuje davanje ovlasti FINA-i.

**Člankom 10.** propisan je postupak utvrđivanja poreza započeti po odredbama stare Odluke.

**Člankom 11.** propisano je da danom stupanja na snagu Odluke, prestaje važiti Odluka o porezima Općine Martijanec (Službeni vjesnik Varaždinske županije, broj 91/17 i 5/18).

**Člankom 9.** propisano je da će Odluka biti objavljena u Službenom vjesniku Općine Martijanec što je sukladno članku 89. st. 2. Statuta Općine Martijanec (Službeni vjesnik Varaždinske županije broj 10/13, 24/13, 18/18, 9/20, 14/21 i 14/23) koji propisuje da se opći akti objavljuju u Službenom vjesniku Općine Martijanec prije nego stupe na snagu 01. siječnja 2024. godine.

**IV. SREDSTVA POTREBNA ZA PROVOĐENJE ODLUKE**

Za provođenje ove odluke nije potrebno osigurati sredstva u Proračunu Općine Martijanec za 2024. godinu.

|  |  |
| --- | --- |
| **IZVJEŠĆE O PROVEDENOM SAVJETOVANJU   SA ZAINTERESIRANOM JAVNOŠĆU** | |
| Naslov dokumenta | Izvješće o provedenom savjetovanju sa zainteresiranom javnošću o prijedlogu Odluke o porezima Općine Martijanec |
| Stvaratelj dokumenta, tijelo koje provodi savjetovanje | Općina Martijanec |
| Svrha dokumenta | Izvješće o provedenom savjetovanju s javnošću o nacrtu prijedloga Odluke o porezima Općine Martijanec |
| Datum dokumenta | 23.11.2023. |
| Verzija dokumenta | 1. |
| Vrsta dokumenta | Odluka o porezima Općine Martijanec |
| Je li nacrt bio objavljen na internetskoj stranici ili na drugi odgovarajući način?  Ako jest kada je objavljen, na kojoj internetskoj stranici i koliko je vremena ostalo za savjetovanje?  Ako nije, zašto? | Da  Poziv za prethodno savjetovanje sa zainteresiranom javnošću objavljen je na internetskim stranicama Općine Martijanec, [www.opcina-martijanec.hr](http://www.opcina-martijanec.hr) dana 19. listopada 2023. godine i trajao je do 18. studenog 2023. godine. |
| Koji su predstavnici zainteresirane javnosti dostavili svoja očitovanja? | / |
| Primjedbe koje su prihvaćene?  Primjedbe koje nisu prihvaćene i obrazloženje razloga za neprihvaćanje? | /  / |
| Troškovi provedenog savjetovanja | Provedbom javnog savjetovanja nisu nastali dodatni financijski troškovi |